作者:葛長庚
標題:賀新郎
內容:是雨還堪拾。道非花、又從簾外，受風吹入。撲落梅梢穿度竹，恐是鮫人訴泣。積至暮、螢光熠熠。色映萬山迷遠近，滿空浮、似片應如粒。忘煉得，我雙睫。吟肩聳處飛來急。故撩人、粘衣噀袖，嫩香堪浥。細聽疑無伊復有，貪看一行一立。見僧舍、茶煙飄溼。天女不知維摩事，漫三千、世界繽紛集。是翦水、誰能及。